b'\n_START_ARTICLE_\nAiraksela\n_START_PARAGRAPH_\nAiraksela on maaseutukyl\xc3\xa4 Kuopion Karttulassa, noin 35 kilometri\xc3\xa4 Kuopion keskustasta  lounaaseen. Kyl\xc3\xa4n asutus on sijoittunut p\xc3\xa4\xc3\xa4osin kyl\xc3\xa4n l\xc3\xa4pi kulkevan Airakselantien l\xc3\xa4heisyyteen. _NEWLINE_Kyl\xc3\xa4n nimi perustuu sukunimeen Airaksinen; Airaksisia on asunut seudulla jo 1550-luvulla (Per Aijraxen 1557). Vuonna 1660 kyl\xc3\xa4n nimi esiintyi muodossa Airaxelaby. _NEWLINE_Kyl\xc3\xa4ll\xc3\xa4 toimii vuonna 1912 perustettu urheiluseura Airakselan yritys, joka hoitaa urheilukentt\xc3\xa4\xc3\xa4 ja yll\xc3\xa4pit\xc3\xa4\xc3\xa4 kyl\xc3\xa4l\xc3\xa4isten kokoontumispaikkana k\xc3\xa4ytetty\xc3\xa4 ja juhlapaikaksi vuokrattavissa olevaa seuraintaloa. _NEWLINE_Aiemmin Airakselan asukkaita ovat palvelleet muun muassa Savon radan Airakselan asema, Airakselan koulu ja kyl\xc3\xa4kauppa. _NEWLINE_Savon radan tasoristeys Airakselasta poistui vuonna 2007. Radan ylitt\xc3\xa4v\xc3\xa4 Airakselantien ylikulkusilta vihittiin k\xc3\xa4ytt\xc3\xb6\xc3\xb6n 24. lokakuuta 2007. Autoja romuttavalta Kuusakosken Airakselan toimipisteelt\xc3\xa4 (Romulantie 75) johtaa pistoraide Savon radalle hieman ylikulkusillan etel\xc3\xa4puolella.\n_START_SECTION_\nN\xc3\xa4ht\xc3\xa4vyyksi\xc3\xa4 ja muistomerkkej\xc3\xa4\n_START_PARAGRAPH_\nIso-Laukaan j\xc3\xa4rven l\xc3\xa4nsipuolella sijaitsevalla Laukaanvuoren huipulla (Pirunvuorella) on n\xc3\xa4k\xc3\xb6alatorni ja sen l\xc3\xa4hist\xc3\xb6ll\xc3\xa4 Pirunpes\xc3\xa4ksi kutsuttu luola. Pirunvuorella on ollut my\xc3\xb6s hyppyrim\xc3\xa4ki. Airakselan hyppyrim\xc3\xa4ki tunnettiin aikanaan er\xc3\xa4\xc3\xa4n\xc3\xa4 Suomen suurimmista. 1950-luvulla m\xc3\xa4est\xc3\xa4 hyp\xc3\xa4ttiin 70 metri\xc3\xa4. M\xc3\xa4kienn\xc3\xa4tys oli Lauri Pietik\xc3\xa4isen nimiss\xc3\xa4._NEWLINE_Airakselantien varrella (Airakselantie 714) on vuonna 1948 pystytetty sukumuistomerkki ja samaan aikaan istutettu muistokuusi. Airaksisten suku on l\xc3\xa4ht\xc3\xb6isin Airakselan kyl\xc3\xa4lt\xc3\xa4.'